Les mítiques mestres de la rítmica, Iratxe Aurrekoetxea i Elena Aliprandi, ofereixen Màster Class solidària a benefici de dos clubs afectats per la DANA
2025-07-24

Diumenge que ve 9 de febrer, el Pavelló Cobert de Burjassot serà l’escenari per a la celebració d’una Màster Class Solidària. Dues llegendes de la Gimnàstica Rítmica, l‘espanyola Iratxe Aurrekoetxea i la italiana Elena Aliprandi estaran a Burjassot per a, en col·laboració amb el Club de Gimnàstica Rítmica l’Almara de Burjassot, oferir una classe magistral que combinarà aprenentatge i solidaritat.

La recaptació anirà íntegrament destinada a dos clubs veïns de gimnàstica rítmica, i amics del club amfitrió, que s’han vist afectats per la DANA, el Club Alfafar Gimnàstica i el Club de Gimnàstica Rítmica de Picanya. A més, al llarg del matí, diferents empreses col·laboradores realitzaran sortejos de material esportiu, útil per a les gimnastes que acudisquen a la classe.

Iratxe Aurrekoetxea és ex gimnasta rítmica i actualment entrenadora. Llicenciada en Ciències en l’Activitat Física i l’Esport, ha sigut entrenadora de la Selecció Espanyola de Gimnàstica Rítmica d’Espanya i ha sigut condecorada amb les Medalles de Bronze i de Plata de la Reial ordre del Mèrit Esportiu, atorgades pel Consell Superior d’Esports. Entre altres assoliments com a entrenadora, Aurrekoetxea va entrenar durant pràcticament tota la seua carrera professional a l’olímpica Almudena Cid, desenvolupant també la seua preparació per als JJOO d’Atenes 2004 i Pequín 2008, últimes dues Olimpíades en la carrera d’Almudena.

Iratxe, que es considera una amant de la formació, oferirà la classe magistral al costat d’Elena Aliprandi, també ex gimnasta rítmica italiana. Aliprandi forma part del Comité Tècnic de Gimnàstica Europea, i és tècnica certificada internacionalment, a més d’entrenadora de gimnastes individuals i jutgessa internacional. Ha participat en nombrosos campionats europeus, mundials i olímpics com a esportista i ha aconseguint l’objectiu tècnic més cobejat per una entrenadora com és la preparació de joves gimnastes per a unes Olimpíades. La classe magistral comptarà també amb la presència de Sasha Mukhina, gimnasta de l’equip nacional italià, a més de 24 entrenadores de diferents clubs, amb ganes d’aprendre de totes dues mestres.

Al llarg del matí, totes dues llegendes d’aquest esport, oferiran a les 85 joves promeses que s’han apuntat a la jornada, valuoses eines i coneixements útils per a continuar formant-se en l’univers de la rítmica.